Barak Obamaning prezident kutubxonasi Chikagoda ochiladi

Oq uyning hozirgi xo‘jayini Barak Obamaning prezident kutubxonasi Amerikaning Illinoys shtati Chikago shahrida ochiladi, deya xabar bermoqda “TASS”. Associated Press manbalariga ko‘ra, ushbu tanlov bevosita Obama tomonidan qilingan.

Muassasa shaharning janubi-sharqiy qismidagi Chikago universiteti bazasida ochiladi. Taxminlarga ko‘ra, kutubxona Obamaning oilasi uyiga yaqin joyda joylashadi. Uning o‘rnini rasmiy tartibda bir necha hafta ichida e’lon qilishadi.
Obama 2005—2008-yillarda Illinoys shtati senatori bo‘lgan, Chikago universitetida 10 yildan oshiq vaqt huquqshunoslikdan dars bergan.
Prezidentlar nomi ostida kutubxona ochish an’anasi AQShda Franklin Ruzvelt davrida paydo bo‘lgan. U 1939-yilda o‘z kitoblarini AQSh federal hukumatiga topshirishini e’lon qilgan va o‘z yer-mulkidan muzey-kutubxona qurish uchun maydon ajratgan.